དུད་ཁའི་རྗེས་གནང་བཀྲུ་བྱབས་དང་བཅས་པ་བྱ་བའི་ཚུལ་ལ། སྦྱོར་དངོས་རྗེས་གསུམ་ལས། དང་པོ་ནི་སྟེགས་བུ་གྲུ་བཞི་པའམ། ལྕོག་རྩེ་སོགས་ཀྱི་སྟེང་དུ་རྡུལ་ཚོན་རས་བྲིས་གང་ཡང་རུང་བའི་པདྨ་འདབ་བརྒྱད་མཛེས་ཚོན་དུ་བྲིས་པའི་ཁར་མཉྫིའི་སྟེང་བུམ་པ་ཁ་རྒྱན་མགུལ་ཆིངས་དང་བཅས་པ། ཆུ་གཙང་མས་སུམ་གཉིས་བཀང་བའི་སྟེང་དུ་དུང་ཆོས་དྲི་བཟང་གི་ཆུས་གང་བ་རྡོ་རྗེ་མེ་ཏོག་གི་ཕྲེང་བ་བཏགས་པ་བཅས་བཤམ། དེའི་མདུན་དུ་གཏོར་མ་ཟླུམ་པོ་ཐེབ་ཀྱུས་བསྐོར་བ་གསུམ། ཆུ་གཉིས་སྔོན་འགྲོའི་ཉེར་སྤྱོད་ལྔ་བཀོད་པ་ཅི་མཛེས་སུ་བསྒྲིག རྗེས་གནང་རྐྱང་པ་ལས་མི་བྱེད་ན་དེས་ཆོག་ཀྱང་། བཀྲུ་བྱབས་བྱེད་ན་སློབ་མ་དུ་ཡོད་ཀྱི་གྲངས་དང་མཐུན་པའི་བལ་སྐུད་ནག་པོ་སུམ་བསྒྲིལ་ལ། རྡོ་རྗེའི་མདུན་པ་བཏབ་པ་བཞི་རེ། ཐེབ་ཀྱུ་དང་ཆངས་བུ་ཉེར་གཅིག་རེ། སྦྱོང་ཆས། གླུད་གཅིག་དང་བཅས་པ། སློབ་དཔོན་གྱི་མདུན་དུ་རྡོ་རྗེ་དྲིལ་བུ། མེ་ཏོག་གི་སྣོད་དང་བཅས་པ་མཐོང་བརྒྱུད་ཀྱི་ཕྱག་ལེན་ལྟར་བཤམ་མོ། །གཉིས་པ་དངོས་གཞི་ལ། བདག་མདུན་སྒྲུབ་པ་སློབ་མའི་བྱ་བའོ། །དང་པོ་ནི། སྟན་བདེ་བ་ལ་འདུག་སྟེ་ཐོག་མར་མཆོད་པ་རྣམས། ཨོཾ་ཨ་མྲྀ་ཏེ་ཧཱུྃ་ཕཊ་ཀྱིས་བསང་། སྭ་བྷཱ་ཝས་སྦྱང་། སྟོང་པའི་ངང་ལས་ཨོཾ་ལས་བྱུང་བའི་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཨོཾ་ཞུ་བ་ལས་བྱུང་བའི་ལྷ་རྫས་ལས་གྲུབ་པའི་མཆོད་ཡོན། ཞབས་བསིལ། མེ་ཏོག བདུག་སྤོས། མར་མེ། དྲི་ཆབ། ཞལ་ཟས། རོལ་མོ་རྣམས་དངས་ཤིང་ཐོག་པ་མེད་པ་ནམ་མཁའི་མཐའ་ཀླས་པར་གྱུར། ཞེས་དང་སོ་སོའི་ཕྱག་རྒྱ་བཅས། ཨོཾ་བཛྲ་ཨརྒྷཾ་ཨཱཿཧཱུྃ། དེ་བཞིན་དུ། ཤབྡ་ཨཱཿཧཱུྃ་གི་བར། ཨོཾ་བཛྲ་དྷརྨཱ་ར་ཎི་ཏ་སོགས་རོལ་མོ་དང་བཅས་པས་བྱིན་གྱིས་བརླབ། བདག་དང་འགྲོ་བ་སོགས་ལན་བདུན་ལ་སོགས་པ་བརྗོད། སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་ཁྲོ་བོ་སྨེ་བ་བརྩེགས་པའི་སྒོམ་བཟླས་ཟབ་མོ་ཉམས་སུ་བླང་བར་བགྱིའོ། །ཞེས་ལན་གསུམ་གྱིས་སེམས་བསྐྱེད། ཨོཾ་སྭ་བྷཱ་ཝ་ནས་ཤུདྡྷོ྅ཧཾ། སྟོང་པའི་ངང་ལས་རང་གི་སྙིང་གར་ཧཱུྃ་མཐིང་ནག་ལས་འོད་ཟེར་འཕྲོས་ནད་གདོན་སྡིག་སྒྲིབ་ལ་སོགས་པའི་ཉེས་སྐྱོན་ཐམས་ཅད་བསལ། འོད་ཟེར་གྱིས་ལུས་བསྲེགས་སེམས་ཁྲོ་བོ་སྨེ་བརྩེགས་སུ་གྱུར་པ་ནི། སྐུ་མདོག་དུད་ཁ་ཞལ་གསུམ་ཕྱག་དྲུག་ཞལ་གཡས་དཀར་གཡོན་དམར། རྩ་ཞལ་དུད་ཁ་ཞལ་རེ་རེ་ལ་སྤྱན་གསུམ་གསུམ་དང་ལྡན་པ། མཆེ་བ་བཞི་བཞི་གཙིགས་ཤིང་ཁྲོ་གཉེར་བསྡུས་པ། སྨིན་མ་དང་སྨྲ་ར་དམར་སེར་གྱེན་དུ་འབར་བ། དབུ་སྐྲ་ཁམ་ནག་གྱེན་དུ་བརྫེས་པ། སྦྲུལ་སྔོ་ནག་ལྟོ་སེར་གྱིས་སྤྲས་ཤིང་ཐོད་སྐམ་ལྔའི་དབུ་རྒྱན་ཅན། ཕྱག་གཡས་ཀྱི་དང་པོ་ན་རྡོ་རྗེ་རྒྱ་གྲམ། གཉིས་པས་རྡོ་རྗེ་རྩེ་ལྔ། གསུམ་པ་ན་རྡོ་རྗེ་ལྕགས་ཀྱུ། གཡོན་གྱི་དང་པོས་རྡོ་རྗེའི་དབྱུག་ཏོ། །གཉིས་པས་རྡོ་རྗེའི་ཞགས་པ། གསུམ་པས་རྡོ་རྗེ་སྡིགས་མཛུབ་མཛད་ཅིང་དེ་ཐམས་ཅད་གྱེན་དུ་བསྒྲེངས་པ། ཐོད་པ་སྐམ་པོའི་ཕྲེང་བས་སེ་རལ་ཁར་བྱས་པ། ཡན་ལག་ཐམས་ཅད་སྦྲུལ་གྱིས་བརྒྱན་ཅིང་སྟག་གི་པགས་པའི་ཤམ་ཐབས་ཅན། ཞབས་གཉིས་བསྒྲད་པའི་སྟབས་ཀྱིས་པདྨ་དང་ཉི་མའི་སྟེང་ན་སྐུ་ལས་སྐྱེས་པའི་ཡེ་ཤེས་ཀྱི་མེ་འབར་བའི་དབུས་ན་བཞུགས་པར་གྱུར། ཞེས་བརྗོད། སྤྲོ་ན། དེའི་དཔྲལ་བར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། ཧཱུྃ་ལས་འོད་ཟེར་འཕྲོས་པས་རང་བཞིན་གྱི་གནས་ནས་ཁྲོ་བོ་སྨེ་བ་བརྩེགས་པ་ལ་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་བསྐོར་བ་ཨོཾ་བཛྲ་ས་མཱ་ཛཿ ཛཿཧཱུྃ་བཾ་ཧོཿ གཉིས་སུ་མེད་པར་ཐིམ། ཡན་ལག་ལྷག་མ་རྣམས་མི་དགོས། རང་ཉིད་ལྷ་སྐུ་སྣང་ལ་རང་བཞིན་མེད་པ་ལ་དམིགས་པ་རྩེ་གཅིག་ཏུ་གཏད་ལ། སྔགས་འདི་བཟླས་སོ། །ཨོཾ་བྷཱུརྐུཾ་མ་ཧཱ་པྲཱ་ཎཱ་ཡ་བྷཱུརྩི་བྷཱུརྐི་བི་མ་ལེ་ཨུ་ཙུཥྨ་མ་ཧཱ་ཀྲོ་དྷ་ཧཱུྃ་ཕཊ། ཨོཾ་བྷཱུརྐུཾ་རི་ལི་ཤུ་ཐརྴ་ཧུརྴི་བི་མ་ལེ་ཨུ་ཙུཥྨ་མ་ཧཱ་ཀྲོ་དྷཱ་ཧཱུྃ་ཧཱུྃ་ཕཊ་སྭཱ་ཧཱ། ཞེས་ཅི་ནུས་བཟླས་མཐར། བཅོམ་ལྡན་འདས་བདག་དང་སེམས་ཅན་ཐམས་ཅད་ལ་མཆོག་དང་མཐུན་མོང་གི་དངོས་གྲུབ་མ་ལུས་པ་སྩལ་དུ་གསོལ། ཞེས་གསོལ་བ་གདབ་བོ། །བདག་བསྐྱེད་རྐྱང་པ་ཡིན་ན་འདི་ཡན་གྱིས་ཆོག མདུན་བསྐྱེད་ནི། བུམ་པ། ཨོཾ་ཨ་མྲྀ་ཏེ་ཧཱུྃ་ཕཊ་ཀྱིས་བསང་། སྭ་བྷཱ་ཝས་སྦྱང་། སྟོང་པའི་ངང་ལས་པྃ་ལས་པདྨ་དང་ཨ་ལས་ཟླ་བའི་དཀྱིལ་འཁོར་གྱི་སྟེང་དུ། བྷྲཱུྃ་ལས་རིན་པོ་ཆེའི་བུམ་པ་ཡངས་ཤིང་རྒྱ་ཆེ་བ་ཞབས་ཞུམ་པ། ལྟོ་བ་ལྡིར་བ། མགྲིན་པ་ཕྲ་བ། ཁ་གཡེལ་བ། མཆུ་འཕྱངས་པ། ལྷ་རྫས་ཀྱི་ན་བཟས་མགུལ་པ་དཀྲིས་པ། དཔག་བསམ་གྱི་ཤིང་གིས་ཁ་བརྒྱན་པ། ནང་ཆུ་དང་བཅུད་ཐམས་ཅད་ཀྱིས་ཡོངས་སུ་གང་བའི་ནང་དུ་ཧཱུྃ་མཐིང་ནག་ལས་ཁྲོ་བོ་སྨེ་བ་བརྩེགས་པ་སྐུ་མདོག་དུད་ཁ་ཞེས་པ་ནས། ཨོཾ་བཛྲ་ས་མཱ་ཛཿའི་བར་གོང་བདག་བསྐྱེད་ལྟར་བྱ། སྤྲོ་ན། མ་ལུས་སེམས་ཅན་སོགས་ཤློ་ཀ་གསུམ་གྱིས་སྤྱན་དྲང་། ཛཿཧཱུྃ་བཾ་ཧོཿགཉིས་སུ་མེད་པར་ཐིམ། ཨོཾ་ཨུ་ཙུཥྨ་ཀྲོ་དྷཱ་ཨརྒྷཾ་པྲ་ཏཱིཙྪ་སྭཱ་ཧཱ། དེ་བཞིན་དུ་སྦྱར། པཱ་དྱཾ་ནས། ཤབྡའི་བར་རོལ་ཆེན་དང་བཅས་པས་མཆོད། འཇིགས་བྱེད་སྨེ་བ་བརྩེགས་པའི་སྐུ། །རིག་སྔགས་སྒྲ་ཡིས་བདུད་འདུལ་གསུང་། །དེ་ཉིད་གཉིས་མེད་རབ་རྟོགས་ཐུགས། །ཁྲོ་བོའི་རྒྱལ་པོ་ཁྱོད་ལ་བསྟོད། །ཅེས་ས་པཎ་གྱིས་མཛད་པ་འདིས་བསྟོད། རང་གི་ཐུགས་ཀ་ནས་སྔགས་ཀྱི་ཕྲེང་བ་གཟུངས་ཐག་ལ་འཁྲིལ་ནས་སོང་བས་མདུན་བསྐྱེད་ཀྱི་ལྷའི་ཐུགས་ཀར་ཕོག་པས་བ་སྤུའི་བུ་ག་ནས་བདུད་རྩིའི་རྒྱུན་བྱུང་བས་བུམ་པ་གང་བར་གྱུར། ཞེས་བརྗོད་ལ་སྔགས་གཉིས་བརྒྱ་རྩ་ལ་སོགས་པ་བཟླས། གོང་ལྟར་མཆོད་བསྟོད་བྱ། བཅོམ་ལྡན་འདས་ཁྲོ་བོ་སྨེ་བ་བརྩེགས་པས་བདག་དང་སློབ་མ་ཐམས་ཅད་ཀྱི་གྲིབ་དང་མི་གཙང་བ་ཐམས་ཅད་འཁྲུད་པའི་ཕྲིན་ལས་མཛད་དུ་གསོལ། ཞེས་འདོད་པའི་དོན་ལ་གསོལ་བ་གདབ། གཏོར་མ་རྣམས་ཆུ་གཙང་གིས་སྦྱང་། གཏོར་མ་དང་པོ། ཨོཾ་ཨ་མྲྀ་ཏས་བསང་། སྭ་བྷཱ་བས་སྦྱང་། སྟོང་པའི་ངང་ལས་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བའི་ནང་དུ་གཏོར་མ་ཁ་དོག་དྲི་རོ་ནུས་པ་ཕུན་སུམ་ཚོགས་པ་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུྃ་ལན་གསུམ། ཨོཾ་ཨུ་ཙུཥྨ་ཀྲོ་དྷཱ་ཨོཾ་ཨ་ཀཱ་རོ་མུ་ཁཾ་བཏགས་པ་ལན་གསུམ་གྱིས་ཕུལ། མཆོད་བསྟོད་འདོད་དོན་གསོལ་བ་གདབ་པ་གོང་ལྟར་དང་། གཏོར་མ་གཉིས་པ་བསང་སྦྱང་གོང་ལྟར་བྱ། རང་གི་ཐུགས་ཀ་ནས་འོད་ཟེར་འཕྲོས་པས་རྒྱལ་པོ་བཞི་འཁོར་དང་བཅས་པ་ཨོཾ་བཛྲ་ས་མཱ་ཛཿ ཞེས་སྤྱན་དྲང་། པདྨ་ཀ་མཱ་ལ་ཡ་སྟྭཾ་གྱིས་གདན་འབུལ། ཙ་ཏུརྨ་ཧཱ་རཱ་ཛ་ས་པ་རི་ཝཱ་ར་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། ལན་གསུམ། མཚན་སྔགས་ཀྱི་མཐར་ཨརྒྷཾ་ནས་ཤབྡའི་བར་བཏགས་པས་མཆོད། ཟབ་ཅིང་རྒྱ་ཆེ་གཟིགས་པ་པོ་སོགས་ཀྱི་མཐར། རྒྱལ་ཆེན་སྡེ་བཞི་འཁོར་བཅས་རྣམས། །མཆོད་སྦྱིན་གཏོར་མ་འདི་བཞེས་སོགས་ཀྱིས་ཕྲིན་ལས་བཅོལ། གཏོར་མ་གསུམ་པ་བསང་སྦྱང་བྱིན་བརླབ། ཨོཾ་ད་ཤ་དིཀ་ལོ་ཀ་པཱ་ལ་ས་པ་རི་ཝཱ་ར་ཨཱ་ཀརྵ་ཡ་ཛཿས་སྤྱན་དྲང་། སྔགས་ལ་ཨོཾ་ཨ་ཀཱ་རོ་བཏགས་པ་གསུམ་གྱིས་ཕུལ། འཇིག་རྟེན་སྐྱོང་བ་ཆེན་པོ་རྣམས། །མཆོད་སྦྱིན་གཏོར་མ་འདི་བཞེས་ལ་ནས། ཤོག་གི་བར་ཕྲིན་ལས་བཅོལ། བུམ་པའི་ལྷ་ལ་མཆོད་བསྟོད་གོང་ལྟར་བྱས། ཡིག་བརྒྱ་ལན་གསུམ། མ་འབྱོར་པ་དང་ཉམས་པ་དང་། སོགས་ཀྱིས་ནོངས་པ་བཟོད་པར་གསོལ། ཨོཾ་ཨཱཿཧཱུྃ་དུང་ཆོས་ཀྱི་མཆོད་ཡོན་ཕུལ་བའི་རྐྱེན་གྱིས་བུམ་ནང་གི་ལྷ་ཞུ་བ་ལས་བྱུང་བའི་བུམ་པའི་ཆུ་ནུས་ལྡན་དུ་གྱུར། ཞེས་བརྗོད་ཅིང་གཟུངས་ཐག་བསྡུའོ། །རྗེས་གནང་ནི། སློབ་མ་རྣམས་ཁྲུས་བྱས་གྲལ་ལ་འཁོད་«་་་་་ཁྲུས་དང་འབྲེལ་བར་བྱེད་ན་འོག་ནས་འབྱུང་བའི་ཆོ་ག་ལྟར་ཚང་བར་བྱ། རྗེས་གནང་རྐྱང་པ་ལ་མི་དགོས་པས། »པ་དང་མེ་ཏོག་བཀྱེ་བསྡུ་ལ་སོགས་གྲུབ་ནས། འོ། ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་བླ་ན་མེད་པ་ཡང་དག་པར་རྫོགས་པའི་སངས་རྒྱས་ཀྱི་གོ་འཕངས་ཐོབ་པར་བྱ། དེའི་ཆེད་དུ་རྗེས་སུ་གནང་བ་ཟབ་མོ་གསན་ལ་དོན་ཉམས་སུ་བླང་བར་བགྱིའོ་སྙམ་པའི་མོས་གུས་དང་ལྡན་པའི་སྒོ་ནས་ལེགས་པར་གསལ་བཏབ་སྟེ་གསན་འཚལ། དེ་ལ་རང་རེ་རྣམས་ཀྱིས་རྙེད་པར་དཀའ་བའི་དལ་འབྱོར་གྱི་མི་ལུས་རིན་པོ་ཆེ་འདི་ལྟ་བུ་ཞིག་རྙེད། མཇལ་བར་དཀའ་བའི་རྒྱལ་བའི་བསྟན་པ་རིན་པོ་ཆེ་མཇལ། བསྟན་པའི་སྙིང་པོ་ཟབ་མོ་རྡོ་རྗེ་ཐེག་པའི་ལམ་ཟབ་མོ་ཉམས་སུ་བླང་དུ་ཡོད་པའི་སྐབས་འདིར་དལ་འབྱོར་ལ་སྙིང་པོ་བླང་བའི་ཕྱིར་དུ། དམ་པའི་ཆོས་རྣམ་པར་དག་པ་ཞིག་བྱ་དགོས། དེ་ལྟ་བུའི་བློ་ཅན་རྣམས་ལ་སྟོན་པས་ཆོས་ཀྱི་རྣམ་གྲངས་དུ་མ་ཞིག་གསུངས་པའི་ནང་ནས་མཆོག་ཏུ་གྱུར་པ་གསང་སྔགས་རྡོ་རྗེ་ཐེག་པ་ཡིན། དེ་ལ་རྒྱུད་སྡེའི་དབྱེ་སྒོ་བསམ་གྱིས་མི་ཁྱབ་པ་ཞིག་ཡོད་པ་ལས། འདིར་རྒྱུད་སྡེ་བཞིར་དབྱེ་བའི་ནང་ནས་རིག་སྔགས་འཆང་བའི་སྡེ་སྣོད་ཐམས་ཅད་ཀྱི་རྩ་བ་ལྟ་བུར་གྱུར་པ་བྱ་བའི་རྒྱུད་ཡིན། དེ་ལ་བྱ་བ་སྤྱིའི་རྒྱུད་དང་སོ་སོའི་རྒྱུད་གཉིས་ལས་འདིར་བྱ་བ་སྤྱིའི་རྒྱུད་ཡིན། དེ་ལ་དཔུང་བཟང་། ལེགས་གྲུབ། བསམ་གཏན་ཕྱི་མ། གསང་བ་སྤྱི་རྒྱུད་བཞི་ལས། འདིར་ཀྲི་ཡ་དཔུང་པ་བཟང་པོ་དང་། ལེགས་གྲུབ་ལས། ཕྱི་རོལ་ཕག་ལ་སོགས་པ་དང་། །གཞན་ཡང་དག་གིས་མི་གཙང་ཡང་། །ཁྲོ་བོ་འཆོལ་བའི་གསང་སྔགས་ཀྱིས། །དེ་ཚེ་བསྲུང་བར་བྱ་བར་བཤད། །ཅེས་པའི་རྗེས་སུ་འབྲངས་ནས། རྗེ་བཙུན་ས་སྐྱ་པ་ཆེན་པོས་ཉེ་བར་བཀྲལ་བ་གནས་སྐབས་སུ་དམ་ཚིག་ཉམས་པ་དང་། འཁོན་གྲིབ་མི་གཙང་བ་ཐམས་ཅད་ཉེ་བར་ཞི་བ་དང་། མཐར་ཐུག་སངས་རྒྱས་ཀྱི་གོ་འཕང་ཐོབ་པར་བྱ་བའི་ཕྱིར་དུ། ཁྲོ་བོའི་རྒྱལ་པོ་སྨེ་བ་བརྩེགས་པ་དུད་ཁ་ཞལ་གསུམ་ཕྱག་དྲུག་པའི་རྗེས་སུ་གནང་བ་སྒྲུབ་པ་ལ་སྔོན་དུ་འགྲོ་བ་སློབ་དཔོན་གྱི་བྱ་བ་དང་། དངོས་གཞི་སློབ་མ་ལ་བྱ་བ་གཉིས་ཡོད་པ་ལས། དང་པོ་སློབ་དཔོན་གྱིས་བགྱི་བར་འོས་པ་ཐམས་ཅད་ལེགས་པར་གྲུབ་ནས་གཉིས་པ་སློབ་མ་རྣམས་ཀྱི་ངོ་སྐལ་དུ་གྱུར་པ་ལ། མཎྜལ་ཕུལ་ཞིང་གསོལ་བ་གདབ་པ། རྒྱུད་དག་པར་བྱ་བ་རྣམས་སུ་ཡོད་པ་ལས། ཐོག་མར་སློབ་དཔོན་ལ་ཁྲོ་བོའི་རྒྱལ་པོ་དངོས་ཡིན་སྙམ་པའི་མོས་གུས་སེམས་བསྐྱེད་དང་ལྡན་པའི་སྒོ་ནས་རྗེས་གནང་ཞུ་བའི་ཡོན་དུ་མཎྜལ་ཞིག་འབུལ་བར་ཞུ། དེ་ལྟར་མཎྜལ་ཕུལ་ནས་སྙིམས་པ་མེ་ཏོག་དང་བཅས་ཐལ་མོ་སྦྱར་ནས་འདིའི་རྗེས་ཟློས་ལན་གསུམ་གྱི་བར་དུ་མཛད་པར་ཞུ། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་དང་། ཡི་དམ་དཀྱིལ་འཁོར་གྱི་ལྷ་ཚོགས་རྣམས་དང་། སློབ་དཔོན་བདག་ལ་དགོངས་སུ་གསོལ། བདག་མིང་འདི་ཞེས་བགྱི་བས་སེམས་ཅན་ཐམས་ཅད་འཁོར་བ་སྡུག་བསྔལ་གྱི་རྒྱ་མཚོ་ལས་བསྒྲལ་ཞིང་རྫོགས་པའི་སངས་རྒྱས་ཀྱི་ས་ལ་འགོད་པའི་ཕྱིར་དུ། ཁྲོ་བོའི་རྒྱལ་པོ་སྨེ་བ་བརྩེགས་པ་ཡི་དམ་དུ་སྩལ་དུ་གསོལ། ཞེས་གསོལ་བ་བཏབ་ནས་རྒྱུད་དག་པའི་སླད་དུ་དམིགས་པ་འདི་བཞིན་མཛོད། མདུན་གྱི་ནམ་མཁར་བླ་མ་དང་གཉིས་སུ་མེད་པའི་ཁྲོ་བོ་སྨེ་བ་བརྩེགས་པ་ལ་གཞན་ཡང་སངས་རྒྱས་དང་བྱང་ཆུབ་སེམས་དཔའ་དཔག་ཏུ་མེད་པས་བསྐོར་བ་མངོན་སུམ་ལྟ་བུར་བཞུགས་པའི་སྤྱན་སྔར་ཁྱེད་རང་རྣམས་ཀྱིས་ཚེ་ཐོག་མ་མེད་པ་ནས་བསགས་པའི་སྡིག་པ་དང་སྒྲིབ་པ་ཐམས་ཅད་སྟོབས་བཞི་ཚང་བའི་སྒོ་ནས་ཚུལ་བཞིན་དུ་བཤགས་པར་བགྱིའོ་སྙམ་པ་ལ་སོགས་པས་ཡན་ལག་བདུན་པ་འདིའི་རྗེས་ཟློས་ལན་གསུམ་མཛོད། དཀོན་མཆོག་གསུམ་ནས་སངས་རྒྱས་འགྲུབ་པར་ཤོག་གི་བར། ཞེས་པ་རྣམས་སྔོན་འགྲོ་ཡིན། དངོས་གཞི་ལ་ཐོག་མར་སྐུའི་རྗེས་གནང་གི་སླད་དུ་དམིགས་པ་འདི་བཞིན་མཛོད། ཁྱེད་རང་རྣམས་ཐ་མལ་པར་གསལ་བའི་སྤྱི་བོར་པདྨ་དང་ཉི་མའི་སྟེང་དུ་ཁྲོ་བོ་སྨེ་བ་བརྩེགས་པ་སྐུ་མདོག་དུད་ཁ། ཞེས་པ་ནས། ཡེ་ཤེས་ཀྱི་མེ་འབར་བའི་དབུས་ན་བཞུགས་པ། ཞེས་པའི་བར་མངོན་རྟོགས་བཞིན་བརྗོད། དེའི་ཐུགས་ཀར་ཧཱུྃ་མཐིང་ནག་འོད་འབར་བ་དེ་ལས་འོད་ཟེར་འཕྲོས། འཕགས་པ་རྣམས་སྤྱན་དྲངས། སེམས་ཅན་ཐམས་ཅད་ཀྱི་སྡུག་བསྔལ་བསལ། ཁྲོ་བོའི་སྐུ་ལ་ཐིམ། དེ་ཁྱེད་རང་རྣམས་ཀྱི་སྤྱི་བོ་ནས་ཐིམ་པས་ལུས་ཐམས་ཅད་གདོས་བཅས་ཤ་ཁྲག་རུས་པའི་ཚོགས་དང་བཅས་པ་བསྲེགས་ཤིང་སྦྱངས། སེམས་ཁྲོ་བོའི་རྒྱལ་པོ་སྨེ་བ་བརྩེགས་པ་སྐུ་མདོག་དུད་ཁ་ཞལ་གསུམ་ཕྱག་དྲུག་པའི་སྐུར་གསལ་ལམ་མེར་གྱུར་པའི་མོས་པ་མཛོད། དེ་ཉིད་བརྟན་པར་བྱ་བའི་སླད་དུ་གསོལ་བ་འདེབས་པ་འདིའི་རྗེས་ཟློས་མཛོད། སངས་རྒྱས་ཀུན་ལ་རྡོར་འཆང་གིས། །དབང་བསྐུར་བཞིན་དུ་འགྲོ་བ་རྣམས། །རྒྱལ་ཞིང་ཡོན་ཏན་འབྱུང་བའི་གནས། །དེ་བཞིན་བདག་ལའང་གནང་བར་ཞུ། །ཞེས་གསོལ་བ་ལན་གསུམ་བཏབ་ཅིང་། སློབ་དཔོན་གྱིས་བདག་གི་སློབ་མ་འདིའི་ལུས་ངག་ཡིད་གསུམ་ལ་སྐུ་གསུང་ཐུགས་ཀྱིས་བྱིན་གྱིས་བརླབ་ཏུ་གསོལ། ཞེས་གསོལ་བ་བཏབ་ཅིང་བུམ་པ་སྤྱི་བོར་བཞག་ནས་དབང་བསྐུར་བའི་མོས་པ་མཛོད། དབང་བསྐུར་རྡོ་རྗེ་ཆེན་པོ་ཡིས། །ཁམས་གསུམ་པ་ཡིས་ཕྱག་བྱས་པ། །སངས་རྒྱས་རྣམས་ནི་ཐམས་ཅད་ཀྱི། །གསང་གསུམ་གནས་བྱུང་སྦྱིན་པར་བྱ། །ཨོཾ་སརྦ་ཏ་ཐཱ་ག་ཏ་ཨ་བྷི་རེ་ཀ་ཏ་ས་མ་ཡ་ཤྲི་ཡེ་ཧཱུྃ། ཞེས་དང་། ཨོཾ་བྷཱུརྐུཾ་སོགས་ཀྱི་མཐར། ཨ་བྷི་རིཉྩ་ཧཱུྃ། ཞེས་བཏགས་ལ་བུམ་པ་མགོར་བཞག བུམ་ཆུ་བླུད། ཞེས་གསུང་ཞིང་དབང་བསྐུར་བས་ལུས་གང་། དྲི་མ་དག ཆུ་ལྷག་མ་ཡར་ལུད་པ་ལས། སྤྱི་བོར་མི་བསྐྱོད་པས་དབུར་བརྒྱན་པའི་མོས་པ་མཛོད། དེས་སྐུའི་རྗེས་སུ་གནང་བ་ཐོབ། ལུས་ཀྱི་བར་ཆད་ཉམས་གྲིབ་ཐམས་ཅད་ཞི་བར་བྱས། ཁྲོ་བོའི་རྒྱལ་པོའི་སྐུ་སྒོམ་པ་ལ་ད